
PËR AKCIZAT NË  REPUBLIKËN E SHQIPËRISË

Në mbështetje të neneve 81, 83 pika 1 dhe 155 të Kushtetutës së Republikës së Shqipërisë, me propozimin e Këshillit të Ministrave, 

KUVENDI 
I REPUBLIKËS  SË SHQIPËRISË 

VENDOSI:

Neni 1

Akcizat janë tatime për një  numër të  kufizuar mallrash për konsum masiv, të brendshëm, pavarësisht nëse prodhohen brënda vendit apo importohen.

Neni 2

Personat juridikë a fizikë, vendas dhe të huaj, që i nënshtrohen këtij tatimi, janë prodhuesit dhe importuesit e mallrave të tatueshme me akcizë.

Neni 3

Mallrat që tatohen me akcizë, përqindjet e akcizës dhe vlera e akcizës për një pullë janë si vijon:


					              Përqindja e   	Vlera e akcizës
                                                                  	 akcizës          		për një pullë
A.  Duhan e prodhime duhani			
Duhan për konsum                                	 60					
Cigare
Kategoria I           							15 lekë paketa
Kategoria II                                                       			15 lekë paketa
Kategoria III                                                                  		11 lekë paketa
Puro                                                                        	2 240 lekë  për kilogram    

B. Pije alkoolike
¨	Birrë                                        	50
¨	Verë  me vlerë deri në 300 lekë litri                 		50 lekë litri
¨	Verë me vlerë mbi 300 lekë litri                        		150 lekë litri    
¨	Raki                                                                  		120 lekë litri
¨	Konjak, uzo, votkë, fërnet,
ponç, likerna, wiski, campari,
                rum, martini dhe pije të tjera alkoolike,
                me vlerë mbi 400 lekë litri                           		400 lekë litri

¨ 	Konjak, uzo, votkë, fërnet,
	ponç, likerna, wiski, campari,
    	rum, martini dhe pije te tjera alkoolike,
	me vlerë  deri 400 lekë						80 lekë litri

C. Pije joalkoolike, freskuese 
     e të tjera                                             	5

Ç. Ujë mineral natyror,
     Ujë mineral i gazuar, ujë në shishe            	5

D. Kafe                                                        						20

DH. Nënproduktet e naftës

¨	Benzinë deri ne 89.9 oktan          	77
¨	Benzinë 90  oktan e lart               	90
¨	Benzinë pa plumb                          	90
¨	Gazoil                                             	50
¨	Vajguri                                          	80
¨	Valvolinë                                         	50 
¨	Vajëra lubrifikante, të të gjitha
llojeve dhe grasove                          		50
           
¨	Solar, mazut                                     	5       
¨	Të tjera (koks, naftë, bitum, toluol
squfur, ksilol, solvent                     		20
Prodhimi dhe importimi i çdo lloj nënprodukti nafte, që nuk përfshihet në shkronjën “DH” të këtij neni trajtohet me akcizë 90 për qind.
Përjashtohet nga akciza gazi i lëngët për përdorim në popullsi.

Neni 4

Për mallrat e prodhuara në vend, llogaritja e akcizës bëhet në bazë të çmimit mesatar para tatimit, sipas përcaktimit të Institutit të Statistikës një herë në tre muaj dhe metodologjisë së dhënë nga Ministria e Financave. Për nënproduktet e naftës, llogaritja e akcizës bëhet në bazë të çmimeve të brendshme, të përcaktuara nga organet shtetërore.
Për mallrat e importuara, përmendur në nenin 3 të këtij ligji, akciza e të cilave është me përqindje, llogaritja e akcizës bëhet në bazë të vlerës doganore plus taksën doganore.

Neni 5

Akciza derdhet në buxhetin e shtetit:
a)  për mallrat e prodhuara në vend, brenda 5 ditëve nga çasti kur prodhuesi i lëshon faturën  për shitje blerësit, në vlerën e  së cilës shton akcizën dhe e mbledh akcizën nga blerësi për llogari të buxhetit të shtetit, me përjashtim të rastit të  mallrave akciza e të cilave paguhet me pullë fiskale;
b)  për mallrat e importuara, në çastin e pagesës së detyrimit të akcizës dhe të taksës doganore në doganë,  me përjashtim të rastit të mallrave  akciza e të cilave paguhet me pullë  fiskale;
c)  për prodhimet, akciza e të cilave paguhet me pullë fiskale, në çastin e blerjes së pullave, nga subjektet që kanë bërë kërkesë.

Neni 6

Në rastin e eksportimit të mallrave të parashikuara në nenin 3 nuk llogaritet akcizë dhe nuk jepet asnjë  rimbursim.

Neni 7

Pagimi i akcizës bëhet vetëm një herë  nga importuesi ose prodhuesi i mallrave. Çdo shitje e mëtejshme e mallrave të tatueshme me akcizë nuk i nënshtrohet pagimit të saj.

Neni 8

Prodhuesit dhe importuesit e mallrave, që tatohen me akcizë, dhe organet doganore detyrohen të mbajnë llogari të veçantë, të plotësojnë dhe të dërgojnë në organet tatimore deklaratën periodike, mujore për akcizat e realizuara e të derdhura, brenda datës 10 të muajit pasardhës, si dhe çdo informacion tjetër të kërkuar nga Ministria e Financave.

Neni 9

Quhen shkelje të këtij ligji:
1. Fshehja dhe falsifikimi i të dhënave dhe i dokumenteve bazë për llogaritjen e akcizave.
2.  Mbajtja e gabuar e llogarive kontabël për akcizat.
3.  Derdhja me vonesë e akcizave në buxhetin e shtetit.
4.  Mosparaqitja në kohë e deklaratës periodike, mujore për akcizat e realizuara.

Neni 10

Shkeljet e parashikuara në nenin 9 të këtij ligji, kur nuk përbëjnë vepër penale, formojnë kundërvajtje administrative dhe dënohen me gjobë si vijon:
-   Fshehja dhe falsifikimi i  akcizave,  përveç detyrimit të pagimit në masën njëqind për qind të akcizës së fshehur ose të falsifikuar, dënohet me  një gjobë të barabartë me pesëfishin e shumës së akcizës së fshehur ose të falsifikuar .
-   Mbajtja e gabuar e llogarive kontabël , me gjobë nga 5 000 (pesë mijë) deri në 10 000 ( dhjetë mijë) lekë.
-   Derdhja me vonesë e akcizave në buxhetin e shtetit me gjobë 0.50 për qind të detyrimit të papaguar për çdo ditë vonesë.
- Mosparaqitja në kohë e deklaratës periodike, mujore për akcizat e realizuara, me gjobë 6 000 (gjashtë mijë) deri në  8 000 (tetë mijë) lekë. 
- Procedurat e ankimit dhe të ekzekutimit të masës administrative bëhet në përputhje me ligjin nr.7681, datë  4.3.1993 “Për  administrimin e tatimeve dhe taksave në Republikën e Shqipërisë” .

Neni 11

Ngarkohen Ministria e Financave dhe Banka e Shqipërisë të marrin masa për prodhimin e pullave për artikujt e duhanit dhe të pijeve alkoolike.

Neni 12

Ligji nr.8348, datë 20.5.1998 “ Për akcizat në Republikën e Shqipërisë” shfuqizohet.

Neni 13

Ngarkohet Ministria e Financave për nxjerrjen e akteve nënligjore, në bazë dhe për zbatim të këtij ligji.

Neni 14

Ky ligj hyn në fuqi 15 ditë pas botimit në Fletoren Zyrtare.


Shpallur me dekretin nr.2288, datë 31.12.1998 të Presidentit të Republikës së Shqipërisë, Rexhep Meidani



